Marco Williamson er landets bedste til havetraktortræk. Torsdag viste han sin vindertraktor frem for klassekammeraterne.

Marco Williamson fra Tårs ved, hvordan man giver en traktor gas. Han er faktisk så god til at give den gas, at han er blevet dansk mester i havetraktortræk i sin klasse. Og trofæet skulle torsdag, sammen med den voldsomme havetraktor, der ikke kan anbefales til græsslåning, vises frem for klassekammeraterne i 3. klasse på Tårs Skole. Her fortalte en ydmyg, men stolt Marco, om, hvorfor han kan lide at køre traktortræk. - Det er rimelig sjovt at køre den, og jeg er sådan set lidt ligeglad med, om jeg får en pokal eller om jeg ikke gør, lød det. Det var alligevel en oplevelse at tage trofæet med hjem, men ydmygheden har han ikke glemt. - Jeg blev rimelig glad. Det gør man jo, fortalte han. Danmarksmesteren kommer ud af en rigtig traktortræk-familie, hvor både Marcos far og storebror kører. Det var dem, der gav ham smag for sporten. - Så startede vi allesammen med at køre, og da min storebror fik en anden traktor, så arvede jeg hans, fortæller Marco. Mesterskabstraktoren forventer han dog ikke skal gives videre. - Den her har vi tænkt os at beholde - måske for altid. Hør Marco Williamson give traktoren gas i indslaget herover.